Ongeveer 10% het gesê dat twee tot vyf jaar 'n nie te hoë prys sou wees om te betaal om slank en viets te wees nie, terwyl 3% gewillig sou wees om 'n dekade of meer prys te gee.
"Hierdie bevindings maak dit duidelik dat liggaamsbeeld vir alle vroue 'n belangrike kwessie is, nie net vir jong meisies nie," sê Philippa Diedrichs, 'n professor aan die University of the West of England en die hoof-samesteller van die studie.
Gewig bly 'n knelpunt
Byna 80% van die vroue wat aan die opname deelgeneem het, het gesê hulle wil gewig verloor. 78% van hulle was egter binne, of selfs onder normale gewigsgrense.
Meer as nege uit 10 vroue het gesê hulle het "negatiewe gedagtes" oor hulle voorkoms gedurende die voorafgaande week gehad, en 'n derde het gesê dat hulle "verskeie kere per dag" sulke gedagtes het.
Ongeveer 5% van hoofsaaklik die jong vroue het erken dat hulle reeds kosmetiese chirurgie ondergaan het, en 'n verdere 39% het gesê hulle sou chirurgie oorweeg as dit nie so duur was nie.
Ander opofferings wat 'n kwart van die vroue bereid sou wees om te maak om maerder te wees en te lyk, het £5,000 (omtrent R54,000) van hulle jaarlikse salaris, bevordering by die werk, meer tyd saam met hulle metgesel of familie, of selfs hulle gesondheid ingesluit.
Die opname is gedoen deur die Succeed Foundation, wat poog om die algemene bewustheid van eetversteurings te verhoog en ondersteuning te voorsien aan diegene wat daardeur geraak word.